KLASA: UP/I-034-02/24-01/87

URBROJ: 711-02-01/05-2024-05

Zagreb, 30. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Marinka Artukovića, OIB: ……………., ravnatelja Specijalne bolnice za plućne bolesti do 21. ožujka 2023.,** na 63. sjednici održanoj 30. listopada 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu u roku od 30 dana po prestanku obnašanja dužnosti te u roku od 15 dana od dana proteka 12 mjeseci od prestanka obnašanja dužnosti, obveznik Marinko Artuković, ravnatelj Specijalne bolnice za plućne bolesti do 21. ožujka 2023., počinio je povredu članka 10. stavaka 2. i 6. ZSSI-a.**
2. **Za povredu iz točke I. ove izreke, obvezniku Marinku Artuković izriče se novčana sankcija iz članka 48. stavka 1. točke 2. ZSSI-a u iznosu od 531,00 eura.**
3. **Nalaže se obvezniku Marinku Artukoviću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-03487.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je utvrdilo da obveznik Marinko Artuković, ravnatelj Specijalne bolnice za plućne bolesti do 21. ožujka 2023., nije u roku od 30 dana po prestanku obnašanja dužnosti podnio imovinsku karticu, odnosno da nije u roku od 15 dana od dana proteka 12 mjeseci od prestanka obnašanja dužnosti podnio imovinsku karticu Povjerenstvu slijedom čega je protiv navedenog obveznika otvoren predmet KLASA: UP/I-034-02/24-01/87 zbog moguće povrede odredbi ZSSI-a o podnošenju imovinske kartice.

U tijeku postupka izvršen je uvid u službenu bilješku od 18. rujna 2024., Registar obveznika, Registar imovinskih kartica te očitovanje obveznika od 18. listopada 2024.

Povjerenstvo je odlukom od 19. rujna 2024. u odnosu na obveznika Marinka Artukovića, ravnatelja Specijalne bolnice za plućne bolesti do 21. ožujka 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavaka 2. i 6. ZSSI-a kojima je propisano da su obveznici dužni podnijeti imovinsku karticu u roku od 30 dana od dana prestanka obnašanja dužnosti, odnosno da su obveznici obvezni u roku od 15 dana od dana proteka 12 mjeseci od prestanka obnašanja dužnosti Povjerenstvu podnijeti imovinsku karticu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 19. rujna 2024. KLASA: UP/I-034-02/24-01/87, URBROJ: 711-02-01/03-2024-02, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na obavijest očitovao dopisom koji je u Povjerenstvu zaprimljen 18. listopada 2024., a u kojem je naveo da potvrđuje istinitost činjeničnih navoda Povjerenstva iz obavijesti te ističe da je započeo obnašati dužnost ravnatelja Specijalne bolnice za plućne bolesti dana 25. prosinca 2021. te da je u roku iz članka 10. stavka 2. ZSSI-a podnio Povjerenstvu imovinske kartice. Dalje navodi da je 21. ožujka 2023. prestao obavljati navedenu dužnost, no da je pogrešno smatrao da nije bio u obvezi dostaviti imovinsku karticu s obzirom da od dana početka obnašanja dužnosti do dana njezinog prestanka nije došlo do promjena u imovinskoj kartici. Obveznik u nastavku ističe da ispravlja navedeni propust te sukladno članku 10. stavku 5. ZSSI-a dostavlja Povjerenstvu imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku te prilaže imovinsku karticu od dana 16. listopada 2024.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Marinko Artuković do 21. ožujka 2023. obnašao dužnost ravnatelja Specijalne bolnice za plućne bolesti, kojoj je jedini osnivač Grad Zagreb, slijedom čega je isti bio u obvezi postupati sukladno odredbama ZSSI-a.

Uvidom u Registar imovinskih kartica Povjerenstvo je utvrdilo da obveznik nije podnio Povjerenstvu imovinsku karticu u roku od 30 dana po prestanku obnašanja dužnosti ravnatelja Specijalne bolnice za plućne bolesti te u roku od 15 dana od dana proteka 12 mjeseci od prestanka obnašanja iste dužnosti već je 16. listopada 2024. podnio imovinsku karticu po proteku 12 mjeseci od prestanka obnašanja dužnosti.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 6. ZSSI-a propisano je da su obveznici, u roku od 15 dana od dana proteka 12 mjeseci od prestanka obnašanja dužnosti, obvezni podnijeti Povjerenstvu imovinsku karticu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Marinko Artuković, ravnatelj Specijalne bolnice za plućne bolesti do 21. ožujka 2023., propustio podnijeti imovinsku karticu Povjerenstvu u roku od 30 dana po prestanku obnašanja navedene dužnosti te u roku od 15 dana od dana proteka 12 mjeseci od prestanka obnašanja iste dužnosti već je 16. listopada 2024. podnio imovinsku karticu po proteku 12 mjeseci od prestanka obnašanja dužnosti, a kojim propustom je povrijedio odredbu članka 10. stavaka 2. i 6. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, da je uredno podnosio imovinske kartice do prestanka obnašanja dužnosti te da je prestao obnašati dužnost 21. ožujka 2023., kao i o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a, a imajući u vidu da je obveznik imovinsku karticu po proteku 12 mjeseci od prestanka obnašanja dužnosti na koncu podnio 16. listopada 2024. dok imovinsku karticu povodom prestanka obnašanja dužnosti nije podnio do dana donošenja ove odluke, Povjerenstvo je utvrdilo primjerenim obvezniku za povredu odredbe članka 10. stavaka 2. i 6. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 531,00 eura.

Naposljetku se ukazuje obvezniku da je i nadalje dužan Povjerenstvu podnijeti imovinsku karticu koju je bio u obvezi podnijeti u roku od 30 dana po prestanku obnašanja dužnosti.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marinko Artuković, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana